Správa Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o externom hodnotení Európskeho strediska pre rozvoj odborného vzdelávania /* KOM/2008/0356 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 13.6.2008 KOM(2008) 356 v konečnom znení SPRÁVA KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o externom hodnotení Európskeho strediska pre rozvoj odborného vzdelávania OBSAH 1. Úvod 3 2. Európske stredisko pre rozvoj odborného vzdelávania 3 2.1. Základné informácie o Cedefop 3 2.2. Priority a činnosti 4 2.3. Predchádzajúce hodnotenia, štúdie a preskúmania 4 2.4. Financovanie 5 3. Prehľad externého hodnotenia 5 4. Zistenia týkajúce sa hlavných hodnotiacich otázok 6 4.1. Význam a vzájomné dopĺňanie 6 4.2. Účinnosť 7 4.3. Efektívnosť 7 4.4. Pridaná hodnota a vplyv 8 5. HLAVNÉ ODPORÚČANIA EXTERNÉHO HODNOTENIA 8 5.1. Strategické otázky 9 5.2. Prevádzkové otázky 9 5.3. Otázky vnútorného riadenia 10 6. Záver 10 1. ÚVOD Táto správa sa týka externého hodnotenia Európskeho strediska pre rozvoj odborného vzdelávania (Cedefop), agentúry Spoločenstva zriadenej na základe nariadenia Rady 337/75 z 10. februára 1975[1]. V článku 27 ods. 4 nariadenia o rozpočtových pravidlách, ktoré sa vzťahujú na všeobecný rozpočet Európskych spoločenstiev[2] a v článku 21 ods. 3 písm. b) vykonávacích predpisov[3] sa stanovuje, že Komisia pravidelne hodnotí takéto činnosti a informuje orgány vynakladajúce rozpočtové prostriedky, legislatívne a rozpočtové orgány o výsledkoch hodnotenia. Externé hodnotenie sa uskutočnilo v rokoch 2006 – 2007 a týkalo sa obdobia rokov 2001 – 2006. Táto správa je založená na zisteniach, záveroch a odporúčaniach zo záverečnej správy predloženej hodnotiteľom, ktorá je k dispozícii v úplnom znení vrátane príloh na internetovej stránke http://ec.europa.eu/dgs/education_culture/evalreports/index_en.htm. 2. EURÓPSKE STREDISKO PRE ROZVOJ ODBORNÉHO VZDELÁVANIA 2.1. Základné informácie o Cedefop Cedefop[4] je agentúrou Európskej únie pre odborné vzdelávanie a prípravu so sídlom v Solúne[5], v Grécku. Cedefop podporuje Európsku komisiu, členské štáty a sociálnych partnerov pri rozvíjaní a vykonávaní európskej politiky odborného vzdelávania a prípravy. Stredisko spravuje štvorstranná správna rada, ktorá zahŕňa zástupcov vlád členských štátov, zamestnávateľských a zamestnaneckých organizácií a Európskej komisie. Stredisko riadi riaditeľstvo pozostávajúce z riaditeľa a zástupcu riaditeľa a má približne 130 zamestnancov (odborný a pomocný personál). Celkový rozpočet Cedefop je približne 17 miliónov EUR na rok. Podrobné informácie o Cedefop sú k dispozícii na jeho internetovej stránke (poznámka pod čiarou 4). 2.2. Priority a činnosti Priority a činnosti Cedefop sú v súlade s nariadeniami o jeho zriadení vymedzené v strednodobých prioritách (ktoré sú platné 3 roky) a ročných pracovných programoch[6]. Od roku 2000 lisabonská stratégia stimuluje rýchlo sa rozvíjajúci a komplexný európsky program odborného vzdelávania a prípravy. Počas tohto obdobia Cedefop prepracovalo svoju stratégiu s cieľom zamerať sa na podporu Európskej komisie, členských štátov a sociálnych partnerov pri rozvíjaní európskej politiky odborného vzdelávania a prípravy. Strategická zmena orientácie Cedefop sa odráža v jeho prioritách: 1. poskytovanie podkladov z výskumu, štatistických údajov a politickej analýzy na podporu tvorby politiky odborného vzdelávania a prípravy; 2. rozširovanie a vzájomná výmena poznatkov o politike a praxi v oblasti odborného vzdelávania a prípravy v členských štátoch informovaním o rozvoji a možnostiach politiky; 3. posilnenie európskej spolupráce v oblasti rozvoja politiky odborného vzdelávania a prípravy poskytovaním odborných poznatkov s cieľom pomôcť navrhnúť a podporiť spoločné európske iniciatívy a nástroje v oblasti odborného vzdelávania a prípravy; 4. zvýšenie viditeľnosti a zlepšenie pochopenia otázok odborného vzdelávania a prípravy prostredníctvom účinnej komunikácie. Na dosiahnutie týchto cieľov Cedefop využíva odborné znalosti svojich pracovníkov, zručnosti v oblasti výskumu a analýzy politík, skúsenosti v oblasti vytvárania kontaktov, zdroje údajov a nástroje šírenia informácií na: 5. podporu výmeny informácií a skúseností a spoločné využívanie osvedčených politík prostredníctvom študijných pobytov, sietí, konferencií a seminárov; 6. poskytnutie dôležitých informácií o kľúčových problémoch zainteresovaným stranám a občanom prostredníctvom elektronických a tlačených publikácií; 7. zapojenie kandidátskych krajín do rámca politiky EÚ v oblasti odborného vzdelávania a prípravy v úzkej spolupráci s Európskou nadáciou pre odborné vzdelávanie (ETF - European Training Foundation). Činnosti Cedefop sú podrobnejšie opísané v jeho ročných pracovných programoch. 2.3. Predchádzajúce hodnotenia, štúdie a preskúmania Externé hodnotenie sa dokončilo v roku 2001[7] a viedlo k stanovisku Komisie[8] a akčnému plánu Cedefop[9]. 2.4. Financovanie Celkový rozpočet Cedefop a jeho rozdelenie na jednotlivé hlavy: Rok | Celkový rozpočet v EUR | Hlava 1: Výdavky na zamestnancov v EUR | Hlava 2: Administratívne výdavky v EUR | Hlava 3: Prevádzkové výdavky v EUR | 2008 | 17 604 322 | 10 603 000 | 1 409 000 | 5 592 322 | 2007 | 17 374 402 | 9 881 740 | 1 928 260 | 5 564 402 | Prehľad o rozpočte Cedefop na hodnotené obdobie rokov 2001 – 2006 je uvedený v prílohe 2; podrobné informácie možno nájsť v ročných účtovných závierkach strediska, ktoré sú dispozícii na internetovej stránke Cedefop (poznámka pod čiarou 4). 3. PREHľAD EXTERNÉHO HODNOTENIA GR pre vzdelávanie a kultúru (GR EAC) uzatvorilo zmluvu so spoločnosťou Ecotec Research and Consulting Ltd[10] o vykonaní externého hodnotenia Cedefop. S cieľom podporiť a sledovať prácu zmluvného dodávateľa bol zriadený riadiaci výbor, ktorému predsedá GR EAC a ktorý pozostáva z jedného zástupcu každej z rôznych skupín správnej rady Cedefop a dvoch pracovníkov Cedefop. Odsúhlasili sa tieto celkové ciele hodnotenia: - hodnotenie významu, vzájomného doplňovania, účinnosti, efektívnosti, pridanej hodnoty a vplyvu činností a organizácie Cedefop pri dosahovaní kľúčových cieľov, priorít a úloh vymedzených v jeho usmerňujúcich politických dokumentoch na roky 2001 – 2006, medzi ktoré patria strednodobé priority a ročné pracovné programy atď., - poskytnutie užitočných poznatkov a odporúčaní, ktoré umožnia Cedefop čeliť výzvam nadchádzajúcich rokov. Mimoriadne dôležité sú odporúčania, ktoré pomáhajú zlepšiť plánovanie, riadenie a výkon Cedefop a vplyv jeho produktov a služieb a jeho zodpovednosť voči rozpočtovému orgánu a verejnosti všeobecne. Hodnotenie by malo mať formatívny charakter. Externí hodnotitelia sa riadili predpísaným spôsobom a terminológiou hodnotenia na základe usmernení GR pre rozpočet[11] a využili niekoľko metodických nástrojov. Zhromaždili komplexné dôkazy z literatúry, politických dokumentov, vyhľadávania na internete, preskúmania činností Cedefop a štyroch hĺbkových prípadových štúdií. Na podporu tejto analýzy sa prostredníctvom pohovorov a skupinových diskusií získali názory viac ako 100 kľúčových aktérov a viac ako 650 respondentov v rámci dvoch internetových prieskumov (podrobnosti sú uvedené v prílohe 3 k správe). 4. ZISTENIA TÝKAJÚCE SA HLAVNÝCH HODNOTIACICH OTÁZOK V tomto oddiele sú zhrnuté hlavné analýzy a zistenia hodnotiteľov. Hodnotitelia dospeli k celkovému záveru, že Cedefop je významnou a výkonnou organizáciou s jednoznačnou výraznou pridanou hodnotou. Tým, že Cedefop zabezpečuje široké spektrum činností a vzhľadom na pomer medzi vstupmi a výstupmi možno tiež tvrdiť, že Cedefop je efektívnou organizáciou. 4.1. Význam a vzájomné dopĺňanie V hodnotení sa dospelo k veľmi pozitívnemu záveru o význame a komplementárnosti Cedefop. Uvádza sa v ňom, že Cedefop nielen reaguje na vznikajúcu politickú agendu EÚ v oblasti odborného vzdelávania a prípravy, ale pomáha aj ovplyvňovať jej rozvoj. Cedefop sa stalo aktívnym podporovateľom politiky EÚ v oblasti odborného vzdelávania a prípravy na najvyšších úrovniach. Hodnotitelia sa v hodnotení vyjadrili aj v tom zmysle, že Cedefop od svojho založenia zohrávalo rozhodujúcu úlohu ako „dostupný zdroj“ informácií pre spoločenstvo odborného vzdelávania a prípravy všeobecne, pričom v oblasti európskeho odborného vzdelávania a prípravy získalo povesť silnej značky a zviditeľnilo sa. V hodnotení sa zdôrazňuje, že hoci úloha Cedefop ako „dostupného zdroja“ , ktorý slúži širokému spoločenstvu odborného vzdelávania a prípravy, bola úspešná, teraz je možno čas, aby sa Cedefop zameralo viac na záujmy svojich najbližších zainteresovaných strán, najmä v oblasti rozvoja politiky. V hodnotení sa správne uvádza, že tieto dve činnosti („dostupný zdroj“ – podpora rozvoja politiky) nie sú nezlučiteľné. Hoci Cedefop teraz poskytuje viac podpory rozvoju politiky, mnoho činností slúži širšiemu spoločenstvu odborného vzdelávania a prípravy. Problémom nie je otázka nezlučiteľnosti, ale otázka rovnováhy, ktorá sa musí prejavovať v stratégii. Hodnotitelia vnímajú Cedefop ako subjekt, ktorý sa vzájomne dopĺňa s inými agentúrami, a presvedčili sa o tom, že Cedefop si uvedomuje potrebu brániť sa zdvojovaniu a že prijíma aktívne kroky, aby sa objasnili príslušné funkcie. Ak sa pozrieme do budúcnosti a vzhľadom na rastúci význam dvojitej úlohy Cedefop (podpora rozvoja politiky; „dostupný zdroj“), táto hraničná oblasť s inými agentúrami si bude naďalej vyžadovať aktívne riadenie. 4.2. Účinnosť Cedefop odvádza dobrú prácu, pričom uspokojuje väčšinu svojich používateľov, má veľmi dobré renomé a je symbolom silnej značky v oblasti európskeho odborného vzdelávania a prípravy. Je ceneným zdrojom predkladania, zberu a analyzovania informácií o odbornom vzdelávaní a príprave na európskej úrovni a uznávaným subjektom pre svoju úlohu v oblasti výskumu odborného vzdelávania a prípravy a šírenia informácií o odbornom vzdelávaní a príprave. Hodnotitelia zistili, že činnosti Cedefop vyvolávajú dobrú spätnú väzbu vo všetkých oblastiach. Hodnotenie poukazuje na niektoré silné a slabé stránky Cedefop. Medzi silné stránky patrí budovanie kontaktov, podpora výmeny skúseností medzi partnermi a poskytovanie porovnateľných informácií. Cedefop vytvára najväčšiu hodnotu tým, že spája politiku a výskum, najmä využívaním výsledkov výskumu v oblasti politických otázok. Cedefop takto účinne prispelo k následným opatreniam nadväzujúcim na kodanský proces európskej spolupráce v oblasti odborného vzdelávania a prípravy[12], k úlohe značnej šírky a zložitosti, ktorá bola úspešne dokončená s malým množstvom zdrojov. Činnosti Cedefop v oblasti prognózovania zručností okrem toho vypĺňajú medzeru v poznatkoch na európskej úrovni. Medzi slabé stránky Cedefop patrí stratégia komunikácie, najmä prostredníctvom jeho internetových stránok, a neexistencia dôkladne prepracovanej kultúry hodnotenia. Pozornosť si vyžadujú ďalšie aspekty práce s ReferNet – hlavnou sieťou Cedefop poskytujúcou informácie – najmä schopnosť ReferNet poskytovať informácie overené vnútroštátnymi orgánmi, ktoré presne odrážajú vývoj v oblasti odborného vzdelávania a prípravy, a zviditeľnenie siete v členských štátoch. 4.3. Efektívnosť Úloha zhodnotiť efektívnosť agentúry sa ukázala ako zložitejšia. Meranie efektívnosti si vyžaduje posúdiť, ako sa vstup zdrojov (personál a peniaze) premieňa na výstupy činností, odhadnúť efektívnosť využitia finančných prostriedkov a porovnateľné náklady. Dostupné finančné údaje a údaje zo správ z projektov neumožnili hodnotiteľom zmerať efektívnosť vedeckým spôsobom. Podľa hodnotiteľov sa zostavovanie rozpočtu podľa činností začalo vykonávať ku koncu hodnotiaceho obdobia a merané ukazovatele výkonu boli komplexne k dispozícii po prvýkrát až v roku 2005, čo umožnilo uviesť čiastočné pripomienky k porovnateľnosti medzi rokmi 2005 a 2006. Na riešenie problému neexistencie vedeckých údajov hodnotitelia použili niekoľko náhradných opatrení na posúdenie miery efektívnosti Cedefop. Dospeli k záveru, že rozsah činnosti bol jednoducho obrovský a vzhľadom na pomer vstupov k výstupom (široký rozsah činností a produktov) možno primerane tvrdiť, že Cedefop je efektívne fungujúcou agentúrou. Hodnotitelia uviedli, že niektorými z týchto problémov sa už začalo zaoberať súčasné vedenie, avšak príliš neskoro pre toto hodnotenie. Úplné zavedenie zostavovania rozpočtu podľa činností v Cedefop v roku 2008 sa považuje za dôležitý krok k zjednodušeniu budúcich hodnotení. 4.4. Pridaná hodnota a vplyv Podľa správy hodnotiteľov je Cedefop organizáciou s veľmi výraznou pridanou hodnotou. Jednoducho neexistujú žiadne skutočné alternatívy k tomu, čo robí, a v prípade mnohých z jeho činností nemá žiadny jednoznačný náprotivok. Žiadna iná organizácia sa cielene nezameriava na odborné vzdelávanie a prípravu, ani nemá celoeurópsky súbor skúseností a spôsobilostí v tejto oblasti. Pri hodnotení sa zistilo niekoľko oblastí, v ktorých má Cedefop jednoznačne pozitívny vplyv a vytvára pridanú hodnotu. Tieto činnosti predstavujú hlavné silné stránky organizácie, konkrétne: - analýza pokroku dosiahnutého v kodanskom procese s cieľom zlepšiť európsku spoluprácu v oblasti odborného vzdelávania a prípravy na základe dostatočných informácií a vypracovanie správ pre schôdzky ministrov. To viedlo k tomu, že Cedefop bol udelený silnejší mandát na monitorovanie a informovanie o pokroku, ktorý sa dosiahol v členských štátoch pri implementácii európskej politiky odborného vzdelávania a prípravy, - spojenie príslušného výskumu v oblasti odborného vzdelávania a prípravy s cieľom vysvetliť súčasné trendy a podporiť európsky prístup k riešeniu otázok týkajúcich sa odborného vzdelávania a prípravy, - vyplnenie medzier v poznatkoch poskytnutím veľmi potrebnej analýzy súčasných a budúcich potrieb, pokiaľ ide o zručnosti v Európe, - pomoc pri posilnení európskej spolupráce poskytnutím odbornej pomoci pri navrhovaní, rozvoji a realizácii európskych nástrojov, medzi ktoré patria Europass, Európsky kvalifikačný rámec (EQF – European Qualification Framework) a Európsky systém kreditov (ECVET - European credit system for Vocational Education and Training), - podpora vzájomného pochopenia a výmeny skúseností medzi partnermi prostredníctvom spájania ľudí – odborníkov, výskumných pracovníkov a najmä sociálnych partnerov. Európska komisia v roku 2006 vyzvala Cedefop, aby od obdobia rokov 2008 – 2013 koordinovalo nový konsolidovaný program študijných pobytov v rámci programu celoživotného vzdelávania[13]. 5. HLAVNÉ ODPORÚČANIA EXTERNÉHO HODNOTENIA V tomto oddiele je uvedený prehľad 16 odporúčaní vyplývajúcich z hodnotenia. Sú rozdelené do troch skupín: strategické otázky, prevádzkové otázky a otázky vnútorného riadenia. 5.1. Strategické otázky - Cedefop by malo naďalej hľadať spôsoby, ako zmenšiť rozsah svojho portfólia činností. Malo by zamerať svoje zdroje na menší počet hlavných činností a konsolidovať svoje riadenie tak, aby maximálne využilo svoje silné vedúce postavenie vo svojich operatívnych oblastiach. Strednodobé priority na roky 2009 – 2011, ktoré Cedefop v súčasnosti formuluje, sú dobrou príležitosťou na dosiahnutie strategickej rovnováhy jeho činností medzi zabezpečovaním „dostupného zdroja“ a prispievaním k vykonávaniu politických priorít EÚ v oblasti odborného vzdelávania a prípravy a jeho podporou. Zlepšená komunikačná politika by mala Cedefop umožniť získať podporu jeho zainteresovaných strán a používateľov pre prípadné strategické úpravy (odporúčania 2, 3, 4 a 5). - Cedefop by malo lepšie využívať svoje jasné a jednotné strategické ciele na to, aby sa jeho kultúra riadenia podľa cieľov stala každodennou praxou postupne rozšírenou medzi všetkých pracovníkov (odporúčanie 1). - Cedefop by malo prijať opatrenia na vytvorenie investičného/reštrukturalizačného fondu (v rámci prípustných pravidiel), aby mohlo prideľovať finančné prostriedky na rozvoj nových podnikateľských zámerov a dostať sa zo situácie, keď nedochádza k zvyšovaniu rozpočtových prostriedkov (odporúčanie 6). V rámci tejto kapitoly hodnotiteľ adresuje Komisii aj dve osobitné odporúčania, konkrétne, aby: - pomohla Cedefop preskúmať spôsoby, ako pružnejšie reagovať na strategické požiadavky, ktoré sú naň kladené (odporúčanie 7), - preskúmala spolu s príslušnými európskymi útvarmi a inštitúciami, ako by bolo možné v rámci predpisov poskytnúť Cedefop dlhodobejší horizont na plánovanie jeho činností (odporúčanie 8). 5.2. Prevádzkové otázky - Podpora v oblasti výskumu, poradenstva a politiky: viac pozornosti by sa malo venovať vytvoreniu stručných, včasných a cielených výstupov pre tvorcov politík. Cedefop sa nachádza na križovatkách politiky a výskumu. O tejto skutočnosti je potrebné informovať jeho širšie spoločenstvo používateľov a zainteresovaných strán, aby sa zdôraznila jeho jedinečná úloha pri uplatňovaní najnovšieho výskumu pri riešení problémov v oblasti odborného vzdelávania a prípravy v EÚ a pri zapĺňaní medzier v poznatkoch. Cedefop by malo vypracovať proces „predvídania“ na preskúmanie vznikajúcich otázok súvisiacich s odborným vzdelávaním a prípravou po roku 2010 a zapojiť sa do vypracovávania programu EÚ v oblasti odborného vzdelávania a prípravy (odporúčania 12, 13 a 14). - Komunikácia, informácie a šírenie: Mala by sa preskúmať komunikačná stratégia Cedefop, aby lepšie zohľadňovala potreby zainteresovaných strán a cieľových skupín. Mali by sa prijať opatrenia na realizáciu plného potenciálu ReferNet a úplné využitie vlastností zakotvených v modeli (odporúčania 9 a 10). - Výmena a spolupráca: program študijných pobytov by sa mal rozšíriť a rozvinúť do platformy na stanovenie, šírenie a výmenu osvedčených postupov v oblasti odborného vzdelávania a prípravy v celej EÚ (odporúčanie 11). 5.3. Otázky vnútorného riadenia - Zostavovanie rozpočtu podľa činností by malo byť doplnené finančným výkazníctvom podľa činností. To umožní Cedefop presne zhodnotiť skutočné prostriedky použité na jeho činnosti (v porovnaní so zdrojmi naplánovanými v rozpočte). Pomôže mu to aj pri strategických voľbách, keďže bude poznať náklady alternatívnych príležitostí každej činnosti (odporúčanie 15). - Na posilnenie kultúry hodnotenia strediska sa musia zaviesť meradlá hodnoty za vynaložené prostriedky a efektívnosti Cedefop (jednotkové náklady, komparatívna analýza nákladov), aby sa pravidelne hodnotila výkonnosť. K tomu by mala patriť možnosť informovať o vplyve, ako aj zviditeľnení (odporúčanie 16). Komisia a Cedefop celkovo prijímajú odporúčania uvedené hodnotiteľmi. Cedefop má obmedzené zdroje a je dôležité využiť ich najlepším spôsobom. Vzhľadom na rozmanitosť hlavných zainteresovaných strán (vlády, zamestnávateľské organizácie, odborové organizácie, Európska komisia) a spoločenstva používateľov (od tvorcov politík po odborníkov) je dôležité nájsť správnu kombináciu a rovnováhu medzi činnosťami týkajúcimi sa podpory rozvoja a vykonávania politiky a činnosťami týkajúcimi sa poskytovania podpory ako „dostupný zdroj“ pre otázky v oblasti odborného vzdelávania a prípravy. Komisia a Cedefop vypracujú podrobné akčné plány opatrení nadväzujúcich na zistenia a odporúčania vyplývajúce z externého hodnotenia. 6. ZÁVER Komisia súhlasí s celkovým pozitívnym hodnotením práce Cedefop, ku ktorému dospeli hodnotitelia. Domnieva sa, že Cedefop hodnotne prispelo k činnostiam Spoločenstva v oblasti odborného vzdelávania a prípravy. Od roku 2000 lisabonská stratégia, program Vzdelávanie a odborná príprava 2010, kodanský proces a rozšírenie EÚ dramaticky zmenili európsky kontext odborného vzdelávania a prípravy. Hodnotením sa potvrdilo, že prostredie Cedefop bolo za posledných šesť rokov stále zložitejšie a náročnejšie. V závere hodnotenia sa uvádza, že Cedefop reagovalo na tieto zmeny dobre, zabezpečením väčšej flexibility, vplyvu a hodnoty. Cedefop podporovalo najmä proces rozvoja politiky tým, že pomáhalo uskutočňovať pracovný program Vzdelávanie a odborná príprava 2010 a monitorovalo a informovalo o pokroku, ktorý členské štáty dosiali pri vykonávaní priorít európskej politiky odborného vzdelávania a prípravy odsúhlasených v kodanskom procese. Cedefop prispelo k posilneniu európskej spolupráce tým, že pomohlo vytvoriť európske nástroje, medzi ktoré patrí Europass a Európsky kvalifikačný rámec, a stimulovalo výmeny a výmenu skúseností medzi partnermi prostredníctvom programu študijných pobytov. V hodnotení sa dospelo k záveru, že Cedefop je symbolom silnej značky, prináša veľmi výraznú pridanú hodnotu a v prípade mnohých činností nemá jednoznačný náprotivok. „ Žiadna iná organizácia sa cielene nezameriava na odborné vzdelávanie a odbornú prípravu, ani nemá celoeurópsky súbor skúseností a spôsobilostí v tejto oblasti. V skutočnosti existuje silný argument, že ak by Cedefop neexistovalo, je pravdepodobné, že podobná organizácia by sa musela vymyslieť.“ Počas hodnotiaceho obdobia 2001 – 2006 prešlo Cedefop od svojej tradičnejšej úlohy „dostupného zdroja“, ktorý je k dispozícii širšiemu spoločenstvu odborného vzdelávania a prípravy, k proaktívnejšej podpore rozvoja politiky EÚ v oblasti odborného vzdelávania a prípravy. Tento strategický prechod sa začal v roku 2002 Kodanským vyhlásením, urýchlil sa maastrichtským a helsinským komuniké a očakáva sa, že bude pokračovať. Pri hodnotení sa zistilo, že správna rada výrazne podporuje strategickú zmenu orientácie Cedefop. Na to, aby bola takáto zmena úspešná, je potrebné stanoviť priority a účinne využiť zdroje na činnosti, Cedefop však naďalej zostáva „dostupným zdrojom“ pre odborné vzdelávanie a prípravu v Európe a zároveň podporuje rozvoj politiky. Hodnotitelia sa domnievajú, že „ s týmto nie je samozrejme žiadny problém, pokiaľ úroveň zdrojov umožňuje udržať tento stav a pokiaľ súbor spôsobilostí v organizácii môže pokrývať obe oblasti.“ Keďže sa však od Cedefop očakáva, že poskytne ešte väčšiu podporu rozvoju a vykonávaniu politiky a zdroje sú obmedzené, je dôležité zamerať dostupné zdroje na menší počet hlavných činností. Cedefop musí do určitej miery ustúpiť od svojej úlohy „dostupného zdroja“. To znamená prijať bolestivé rozhodnutia o zastavení činností, ktoré majú svoju vlastnú hodnotu, ale hlavným zainteresovaným stranám neprinášajú výraznú hodnotu. Cedefop musí preskúmať svoju informačnú a komunikačnú stratégiu a služby, aby zameriaval informácie na osobitné skupiny zainteresovaných strán, ktoré si vyžadujú rôzne druhy a formy informácií. Je dôležité, aby Cedefop vysvetlil širšiemu spoločenstvu odborného vzdelávania a prípravy svoju strategickú zmenu orientácie na činnosti podpory politiky a zapojil ho do nich. Úplné zostavovanie rozpočtu podľa činností v roku 2008 strediskom Cedefop je dôležitým krokom na zviditeľnenie a lepšie pochopenie vzťahu medzi investíciami a výsledkami rôznych činností, a teda ich strategickej hodnoty pre organizáciu a jej zainteresované strany. Podľa odporúčaní hodnotiteľov by Cedefop malo preskúmať, ako sa tento systém môže použiť na finančné monitorovanie a podávanie správ s cieľom presne zhodnotiť skutočné zdroje použité na činnosti (v porovnaní so zdrojmi naplánovanými v rozpočte). Tento postup by mal byť doplnený príslušnými merateľnými ukazovateľmi, ktoré by uľahčili následné opatrenia v súvislosti s cieľmi a zámermi a pomohli posúdiť vplyv Cedefop v jeho oblastiach pôsobenia. Vedenie Cedefop musí pokračovať vo svojom úsilí stanoviť jasnú víziu a rozdeliť úlohy vyplývajúce zo strategického poslania na všetkých pracovníkov. V správe z externého hodnotenia sú uvedené užitočné zistenia a odporúčania týkajúce sa ďalšieho rozvoja Cedefop ako agentúry EÚ pre odborné vzdelávanie a prípravu. Konkrétne následné opatrenia v súvislosti so zisteniami a odporúčaniami uvedenými v hodnotení sa zabezpečia na dvoch úrovniach: - akčný plán, ktorý Cedefop predložil svojej správnej rade, obsahuje jeho analýzu a navrhované opatrenia v súvislosti s odporúčaniami uvedenými v hodnotení. Vykonávanie akčného plánu bude monitorovať správna rada. - akčný plán vypracovaný GR EAC, ktorý zohľadňuje akčný plán Cedefop, ale zaoberá sa zisteniami a odporúčaniami vyplývajúcimi z hodnotenia, ktoré prekračujú rámec právomocí Cedefop, najmä zisteniami, ktoré sú určené Komisii. [pic] Príloha 2 VÝVOJ ROZPOČTU, 2001 – 2006 Subvencia zo Spoločenstva | Príjmy (zapísané v konečnom rozpočte a v skutočnosti získané) | Výdavkové rozpočtové prostriedky (zapísané v konečnom rozpočte) na hlavu | Výdavkové rozpočtové prostriedky (vyčlenené a zaplatené) | Ľudské zdroje | Rok | |Príjmy zapísané v 1000 EUR |Príjmy získané v 1000 EUR |Zamestnanci (hlava 1) v 1000 EUR |Správa a infraštruktúra (hlava 2) v 1000 EUR |Operácie (hlava 3) v 1000 EUR |Prijaté záväzky v 1000 EUR |Uskutočnené platby v 1000 EUR |Plán pracovných miest | Celkový počet pracovníkov (k 31.12. daného roka) | | 2001 | B3-1030: 8,5 mil. EUR B3-1031: 4,7 mil. EUR Spolu: 13,2 mil. EUR | 13 600 |13 500 |7 500 |1 000 |5 000 |13 500 |10 600 |81 pracovných miest |127 | | 2002 | B3-1030: 9,2mil. EUR B3-1031: 4,5 mil. EUR Spolu: 13,7 mil. EUR |14 200 |12 600 |8 100 |1 100 |5 000 |13 900 |10 900 |83 pracovných miest |123 | | 2003 | B3-1030: 9,4 mil. EUR B3-1031:5,1 mil. EUR Spolu: 14,5 mil. EUR |14.700 |15.300 |8 000 |1 200 |5 500 |15 400 |11 300 |83 pracovných miest |125 | | 2004 | 15 03 01 03: 10,638 mil. EUR 15 03 01 04: 5,162 mil. EUR Spolu: 15,8 mil. EUR | 16 546 |14 466 |9.243 |1 395 |5 958 |16 313 |12 270 |88 pracovných miest |137 | | 2005 | 15 03 01 03: 10,662 mil. EUR 15 03 01 04: 5,438 mil. EUR Spolu: 16,1 mil. EUR | 17 093 |16 989 |9 468 |1 372 |5 578 |15 290 |14 381 |91 pracovných miest |123 | | 2006 | 15 03 01 03: 10,962 mil. EUR 15 03 01 04: 5,438 mil. EUR Spolu: 16,4 mil. EUR | 17 563 |15 313 |9 443 |1 419 |5 978 |15 872 |13 475 |95 pracovných miest |123 | |V dôsledku prechodu na zostavovanie rozpočtu podľa činností v roku 2004: 15 03 01 03 nahrádza B3-1030; 15 03 01 04 nahrádza B3-1031. [1] Ú. v. ES L 39, 13.2.1975, s. 1 – 4. [2] Nariadenie Rady (ES, EURATOM) č. 1525/2007 zo 17. decembra 2007, ktorým sa mení a dopĺňa nariadenie (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev. [3] Nariadenie Komisie (ES, Euratom) č. 478/2007 z 23. apríla 2007, ktorým sa mení a dopĺňa nariadenie č. 2342/2002 z 23. decembra 2002. [4] Internetová stránka Cedefop na http://www.cedefop.europa.eu/. [5] Zriadené v roku 1975 a pôvodne so sídlom v Berlíne, v roku 1995 sa sídlo Cedefop presťahovalo do Solúna (Thessaloniki). [6] Strednodobé priority a ročné pracovné programy sú k dispozícii na internetovej stránke Cedefop (pozri poznámku pod čiarou 4). [7] http://www.ec.europa.eu/education/programmes/evaluation/cedefop/final_report_pl_ramboll_en.pdf. [8] http://www.ec.europa.eu/education/programmes/evaluation/cedefop/annex_position_paper_en.pdf. [9] http://www.ec.europa.eu/education/programmes/evaluation/cedefop/actionpl_en.pdf. [10] Po verejnej súťaži bola so spoločnosťou Ecotec Research and Consulting Ltd uzatvorená rámcová zmluva na hodnotenie súvisiacich činností GR EAC. [11] „Hodnotenie činností EÚ: Praktický návod pre útvary Komisie“, Európska komisia, Generálne riaditeľstvo pre rozpočet, júl 2004. [12] Informácie o kodanskom procese sú k dispozícii na internetovej stránke http://ec.europa.eu/education/policies/2010/vocational_en.html. [13] Rozhodnutie Rady, ktorým sa ustanovuje akčný program v oblasti celoživotného vzdelávania (1720/2006/ES); Ú. v. EÚ L 327, 24.11.2006, s. 45.